แห่ระดมทุน2.5แสนล.
นิวไฮ10ปีบิ๊กแคปขยายธุรกิจปีหน้าถึงคิวบริษัทขนาดกลาง
7 พ.ย. 2555

นิวไฮ10ปีบิ๊กแคปขยายธุรกิจปีหน้าถึงคิวบริษัทขนาดกลาง
ตลาดหลักทรัพย์ปลื้มบิ๊กแคปเพิ่มทุนรับการเติบโต ดันเม็ดเงินระดมทุน บจ.ปีนี้ทะยาน 2.5 แสนล้านบาท ทำสถิติสูงสุดรอบ 10 ปี ปีหน้าเชื่อเป็นรอบของบริษัทขนาดกลาง 
นายชนิตร ชาญชัยณรงค์ รองผู้จัดการ ตลาดหลักทรัพย์แห่งประเทศไทย (ตลท.) เปิดเผยว่า ในช่วง 9 เดือนปีนี้ บริษัทจดทะเบียน(บจ.) ในตลาดหลักทรัพย์แห่งประเทศไทย และตลาดหลักทรัพย์ เอ็ม เอ ไอ (mai) มีมูลค่าการระดมทุนรวมกันประมาณ 8.18.2 หมื่นล้านบาท คิดเป็นเม็ดเงินเท่ากับการระดมทุนของทั้งปีในปี 2554 
ตลาดหลักทรัพย์ประเมินว่า เมื่อจบปีนี้มูลค่าการระดมทุนของ บจ. น่าจะขึ้นไปถึง 2.5 แสนล้านบาทได้ ทำสถิติสูงสุดในรอบ 10 ปี เนื่องจากในช่วง 2 เดือนสุดท้ายนี้ จะมีการระดมทุนขนาดใหญ่ของบริษัท ปตท.สำรวจและผลิตปิโตรเลียม หรือ ปตท.สผ. (PTTEP) มูลค่าการระดมทุน 99.8 หมื่นล้านบาท ธนาคารกรุงไทย (KTB) ประมาณ 3 หมื่นล้านบาท




 
“ปีนี้ บจ.ระดมทุนเพื่อนำไปขยายกิจการ รวมถึงรองรับการควบรวมกิจการและการเข้าตลาดทางอ้อม (แบ็กดอร์ลิสติง) ซึ่งหากระดมทุนเพื่อควบรวมกิจการ หรือแบ็กดอร์ จะทำให้การระดมทุนมีขนาดใหญ่ เช่น การเพิ่มทุนของบริษัท เจริญโภคภัณฑ์อาหาร (CPF) และปตท.สผ.” นายชนิตร กล่าว
ขณะเดียวกันยังพบว่าบริษัทประกันได้เข้ามาใช้ตลาดทุนในการระดมทุนเช่นกัน จากเดิมกลุ่มประกันไม่ค่อยมีความเคลื่อนไหว โดยหลายๆ บริษัทเพิ่มทุนเพื่อเพิ่มความมั่นคง หลังจากปีที่ผ่านมาประสบกับเหตุการณ์น้ำท่วมใหญ่ในปีที่ผ่านมา ซึ่งพบว่าหลายๆ บริษัทผลประกอบการได้ฟื้นตัวแล้ว 
ทั้งนี้ การเพิ่มทุนทำสถิติสูงสุดในรอบ 10 ปีนั้น เป็นทิศทางที่สอดคล้องกับการระดมทุนผ่านตลาดตราสารหนี้ ซึ่งจากข้อมูลของสมาคมตลาดตราสารหนี้ไทย (ThaiBMA) พบว่าปีนี้ บจ.มีการออกหุ้นกู้เป็นจำนวนถึง 4.5 แสนล้านบาท ทำสถิติสูงสุดเช่นกัน สะท้อนให้เห็นว่า บจ.ต้องการทุนไปขยายกิจการและมีการเพิ่มทั้งในส่วนของหนี้และส่วนของทุน 
นอกจากนี้ กรณีดัชนีราคาหุ้นที่เพิ่มขึ้นยังเป็นแรงกระตุ้นให้ บจ.ออกหุ้นใหม่ หรือนำหุ้นเก่าออกมาขาย กระแสเหล่านี้ยังครอบคลุมไปถึงหุ้นเข้าจดทะเบียนใหม่ (ไอพีโอ) อีกด้วย เชื่อว่าน่าจะยังเป็นกระแสถึงสิ้นปี โดยในช่วง 2 เดือนสุดท้ายนี้ มีหุ้นเตรียมเข้าจดทะเบียนถึง 910 ตัว ทำให้ปีนี้มีหุ้นใหม่จำนวน 25 บริษัท
นายชนิตร กล่าวอีกว่า เม็ดเงินการระดมทุน 2.5 แสนล้านบาท เป็นการระดมทุนด้วยเงินสด ซึ่งยังไม่รวมการระดมทุนผ่านเครื่องมือทางการเงินอื่น เช่น การออกหุ้นปันผล (Stock Dividend) พบว่า มี 33บริษัทได้ออกหุ้นปันผลและเป็นส่วนหนึ่งหนุนให้ปริมาณหุ้นหมุนเวียนในตลาด (ฟรีโฟลต) โดยรวมเพิ่มขึ้นเป็นเฉลี่ย 40% จากก่อนหน้านี้ที่อยู่ระดับราว 30% 
ทิศทางการระดมทุนในปี 2556 จะยังสูงต่อเนื่องจากปีนี้หรือไม่นั้น ขึ้นอยู่กับสภาพเศรษฐกิจของประเทศ และผลดำเนินงานของ บจ. โดยรวมในไตรมาส 2 ยังขยายตัวดี โดยเฉพาะอุปโภคบริโภคและอัตราหนี้สินต่อทุน (ดี/อี) อยู่ในระดับต่ำเฉลี่ยเพียง 0.5 เท่า มีความสามารถในการก่อหนี้ได้อีก 
“ปีหน้าเชื่อว่าจะเป็นรอบของบริษัทขนาดกลาง เพราะเห็นว่าหลายๆ บริษัทจำเป็นต้องเพิ่มขึ้น หลังจากปีนี้พบว่า บจ.ที่ระดมทุนจะเป็นบริษัทขนาดใหญ่ ซึ่งคงไม่มีการเพิ่มทุนบ่อยๆ” รองผู้จัดการ กล่าว 
สำหรับ 5 อันดับแรกของ บจ.ที่เพิ่มทุนสูงสุดในปีนี้ ได้แก่ PTTEP, KTB, CPF บริษัท สหวิริยาสตีลอินดัสตรี (SSI) บริษัท ไทยยูเนี่ยน โฟรเซ่น โปรดักส์ (TUF) ตามลำดับ 
ด้านตลาดหุ้นก่อนวันเลือกตั้งประธานาธิบดีสหรัฐ พบว่าตลาดหุ้นส่วนใหญ่ในเอเชียปรับตัวลง เช่น ตลาดหุ้นไทยมีแรงขายทำกำไรออกมามากในช่วงบ่าย กดดัชนีหุ้นหลุดระดับ 1,300 จุด ลงไปถึง 1,298 จุดก่อนเด้งขึ้นมาปิดที่ 1,300.84 จุด ลดลง 5.86 จุด โดยนักลงทุนต่างชาติกลับมาขายสุทธิ 696 ล้านบาท แต่ซื้อหนักมือในตลาดตราสารหนี้ ถึง 5,110 ล้านบาท